कोई मर्यादा लांघे तो महिलाओं को दुर्गा बन करना होगा संघर्ष
दुर्ग|अंतर्राष्ट्रीय महिला दिवस पर जन सुनवाई फाउंडेशन की ओर से जुनवानी स्थित श्री शंकराचार्य कॉलेज में मंगलवार को परिचर्चा का आयोजन किया गया। इसमें पहुंची दुर्ग की महिलाओं ने अपने विचार रखे। पद्मश्री शमशाद बेगम ने कहा कि समाज में उनके हक का पूरा सम्मान देना हर पुरुष का परम कर्तव्य है। यदि पुरुष अपनी मर्यादा लांघता रहा तो महिला को दुर्गा का रूप धर स्वयं संघर्ष करना पड़ेगा।
परिचर्चा में जिले भर से जुटी महिलाओं ने बेहद सधे हुए लेकिन बेबाक लहजे में अपने विचार रखे। सभागार में तालियों की गड़गड़ाहट नारी शक्ति के जबर्दस्त उत्साह परिचय देती रही। परिचर्चा में शामिल चार सौ से अधिक महिलाओं ने नारीत्व को लेकर पुरुषवादी सोच पर एकराय जाहिर करते हुए यह संदेश दिया कि नारी सम्मान ही सामाजिक संतुलन का एकमात्र विकल्प है। ‘नारी सशक्तिकरण की राह में पुरुषवादी सोच की चुनौती’ विषय पर केंद्रित बेहद रोचक परिचर्चा में वक्ता के रूप में पद्मश्री शमशाद, मेयर चंद्रकांता मांडले, शिक्षाविद डॉ. हंसा शुक्ला, डॉ. रक्षा सिंह, जया मिश्रा, मेयर इन काउंसिल सुषमा जेठानी, पूर्व पार्षद उपासना साहू, साहित्यकार शिवनाथ शुक्ला व सैकड़ों छात्राओं सहित जिले के विभिन्न गांवों से आईं अनेक महिला कमांडो व मितानिनों ने हिस्सा लिया।
जिले में स्वच्छता के क्षेत्र में बेहतर काम करने वाली 45 महिलाओं को मंगलवार को दुर्ग जिला पंचायत में सीईओ आरके खुंटे ने सम्मानित किया।
सौ कर्मठ महिलाओं को मिला प्रशस्ति पत्र
इस दौरान संस्था कि ओर से सौ कर्मठ महिलाओं का सम्मान किया गया। जिसमें शिक्षाविद प्रीति गुप्ता, समाज सेविका रंजना चक्रवर्ती, मंजरी दुबे, रंजना जग्गी, भगवती साहू, महिला कमांडो कुंती निषाद, राष्ट्रीय स्तर की खिलाड़ी निशा ओझा, अमना साहू, कविता साहू, धनवंतरी साहू सहित सौ महिलाओं को प्रशस्ति पत्र दिया गया।
भारत ही ऐसा देश, जहां हर आंदोलन में इनकी भागीदारी
विश्व महिला दिवस पर महिला कांग्रेस पूर्वी ब्लाक ने बांसपारा में महिलाओं का सम्मान किया। यादव छात्रावास में हुए कार्यक्रम में सांसद ताम्रध्वज साहू व अध्यक्ष आरएन वर्मा शामिल हुए। सांसद ने कहा कि विश्व के नक्शे में भारत ही एक ऐसा देश है, जहां महिलाएं आजादी से लेकर अब तक हर आंदोलन में सहभागी हैं। हमें बेटियों की सुरक्षा और बेटियों के सम्मान का ध्यान रखना चाहिए।
समाज की बुराई को खत्म करने महिला कमांडो बनीं
शमशाद ने कहा कि महिला यदि सीता के आदर्श को बखूबी निभाना जानती है तो मजबूर होने पर वह दुर्गा बन आसुरी प्रवृत्तियों का अंत करना भी बहुत अच्छी तरह जानती है। उन्होंने कहा कि हमारी महिला कमांडोज को यह काम करना पड़ रहा है। दुर्ग के विभिन्न महाविद्यालयीन छात्र-छात्राओं ने परिचर्चा में उपस्थिति दर्ज कराई।
hin_Deva hin_Deva hin_Deva hin_Deva awa_Deva awa_Deva hin_Deva hin_Deva hin_Deva hin_Deva